1985-ben csak néhány Formula-3000-es versenyen indult, de győzött az Österreichringen, így bekerült a Tyrrell Formula–1-es csapatába, és az idény végén néhányszor rajthoz is állt. Második versenyén, az ausztrál nagydíjon negyedik lett, mégsem kapott ajánlatot a következő szezonra, ezért visszatért a Formula-3000-hez, és bajnoki címet szerzett a Geona Racing-nek. 1987-ben a March-hoz igazolt, és Monacóban pontot szerzett. 1988-ban már hat alkalommal szerzett pontot, a portugál nagydíjon pedig végig Alain Prost mögött autózott, és végül második lett. 1989-es idényét folyamatos műszaki hibák jellemezték. A következő szezon jobban sikerült: a francia nagydíjon 46 körön keresztül vezetett Alain Prost előtt, a Ferrarival versenyző francia azonban három körrel a verseny vége előtt megelőzte. A következő versenyen már úgy tűnt, hogy harmadik lesz, amikor tönkrement az egyik üzemanyag-vezetéke, s ki kellett állnia. Az 1991-es évad nem volt sikeres számára, majd 1992-ben a Ferrarihoz szerződött, de kevés pontot szerzett. 1993-ban a Jordanhez igazolt, két futam erejéig.